Baba wat 395 g by geboorte weeg gaan huis toeDie klein Jazeel (Foto: Verskaf) Die vier maande oue Jazeel Hlophe van Alberton het maar ŉ skrapse 395 g geweeg toe sy op 21 Junie op 25 weke vroeggebore is – maar nou is dié “piepklein wonderwerkie” byna gereed om huis toe te gaan. Die klein Jazeel is al vir bykans 150 dae in die hospitaal waar sy daagliks “alle verwagtinge” oortref. Soveel dat sy waarskynlik ontslaan sal word die viering van Wêreldprematuurdag eerskomende Vrydag. Dié dag word jaarliks gehou om bewusmaking oor vroeggebore babas en die gevare daarvan te bevorder. Die doel is ook om geld in te samel wat ouers wêreldwyd in sulke gevalle finansieel kan bystaan. Helen Sauls, Jazeel se ma, is maar een van honderde duisende ma’s reg oor die wêreld wat dié pad gestap het. Sauls het aan swangerskap-geïnduseerde hipertensie gely wat daartoe gelei het dat haar kleinding 15 weke te vroeg gebore is. Die klein Jazeel in haar ‘Wonder Woman’ pakkie (Foto: Verskaf) Sauls het vertel sy is “baie opgewonde” om haar baba uiteindelik saam met haar huis toe te kan neem. “Sy is nou al in die hospitaal vir bykans 150 dae en sy het baie gewig in hierdie tyd opgetel en baie sterker geword. Sy weeg nou net meer as 2,2 kg en drink selfs ŉ hele bottel melk wanneer sy gevoed word,” het sy gesê. Dr. Klaas Mnisi, ŉ neonatoloog van die Netcare Clinton-hospitaal in Alberton waar Jazeel gebore is, sê daar is nog geen navorsing oor vroeggeboortes soos dié van Jazeel nie omdat dit so seldsaam is dat ŉ baba wat in só ŉ vroeë stadium gebore is, aansterk. Hy sê sy het ŉ beter kans op oorlewing gehad te danke aan haar geslag. Die klein Jazeel saam met dr. Mnisi (Foto: Verskaf) “Sy is een van die kleinste vroeggebore babatjies waarvan ek nóg gehoor het. Toe die ginekoloog my ná die geboorte na die teater geroep het, was ons almal baie verbaas oor haar gewig. Navorsing het bewys dat vroeggebore dogtertjies in meer gevalle oorleef as vroeggebore seuntjies.” Jazeel moes onder meer behandeling ontvang om haar maag en dermkanale voor te berei op voeding omdat dié groeiproses nog nie in die baarmoeder plaasgevind het nie. Suster Anina Klut van die neonatale intensiewesorgeenheid sê Jazeel het al die verpleeg- en mediese personeel se harte verower. “Ons het nog nooit so ŉ klein babatjie in die eenheid gehad het nie en ons almal was geweldig besorgd oor haar. Sy het haarself bewys as ŉ regte ‘Wonder Woman’. Sy groei nog elke dag en kry baie liefde en omgee van haar ma.” Die verpleegpersoneel het vandeesweek vir die klein Jazeel ŉ Wonder Woman-pakkie gemaak om haar laaste paar dae as ŉ klein vegtertjie in die hospitaal te vier. Vir meer inligting oor die gesondheidsorg by die Netcare Clinton-hospitaal, besoek dié hospitaal se webwerf.